Аўтара двух здымкаў з нашага сямейнага альбома, дзе мой бацька побач з Вітальдам Каэтанавічам, я не ведаю. Зроблены яны якраз на эцюдах. Бацька суправаджаў Бялыніцкага-Бірулю. У іх нават эцюды падобныя, бо пісаныя з аднаго месца. Да ўсяго, на некаторых эцюдах бацькі ёсць мазкі, зробленыя мэтрам. Разам з Вітальдам Каэтанавічам прыехала ягоная жонка Алена Аляксееўна, якая таксама штосьці пісала (яна ёсць на адным са здымкаў). Кожны вечар пасля эцюдаў яны збіраліся разам і рабілі “журы”, абмяркоўваючы работы, зробленыя за дзень.